BLF se boodskap is duidelik - Solidariteit versoek OVK om party te skrap - Solidariteit WêreldSolidariteit Wêreld
Tuis › Mediaverklarings › BLF se boodskap is duidelik – Solidariteit versoek OVK om party te skrap
Solidariteit het vandag ʼn skrywe aan die Onafhanklike Verkiesingskommissie (OVK) oorhandig waarin hy formeel versoek dat dié entiteit Black First Land First (BLF) se registrasie as party skrap en hom sodoende verhoed om aan volgende jaar se verkiesing deel te neem.
Dit volg nadat die BLF se leier, Andile Mngxitama, verlede naweek opruiende uitsprake by ʼn BLF-byeenkoms gemaak het waaronder hy in geen onsekere terme nie toeskouers aangemoedig het om vyf wit mense te vermoor vir elke een swart persoon wat weens taxi-geweld sterf.
Solidariteit dra kennis daarvan dat die OVK reeds aangedui het dat hy die insident sal ondersoek en hulle die BLF ʼn geleentheid sal gun om hul uitsprake te verduidelik en klaarheid daaroor moet verskaf.
Volgens Werner Human, adjunkbestuurshoof van Solidariteit, is daar egter geen twyfel oor wat die bedoeling was wat Mngxitama met sy boodskap wou oordra nie. “Mngxitama het met sy uitsprake baie duidelik gestel dat hy glo dat ʼn sekere bevolkingsgroep as die vyand geag behoort te word en dat die groep mense vermoor moet word. Hierdie uitsprake kom dus neer op suiwer aanhitsing tot geweld en word uitsluitlik deur artikel 16(1)(c) van die Verkiesingskommissiewet verbied,” het Human gesê.
Volgens Human het die BLF dit voorts duidelik gemaak dat hy nie bereid is om in gesprek met die OVK te tree nie en aangedui dat hy die wapens sal opneem indien sy registrasie opgeskort word. “In die lig hiervan moet die OVK dus beslissend en in die belang van alle Suid-Afrikaners optree deur die BLF in kennis te stel dat hulle dit oorweeg om die BLF te deregistreer soos deur die Verkiesingskommissiewet bepaal word,” aldus Human.
Human het voorts gestel dat Solidariteit bereid is om verdere regstappe te doen afhangend van die aksie wat die OVK ten opsigte van die geval neem.